আওয়ামী লীগকে বিতর্কিত করাই উদ্দেশ্য? | বাতায়ন | Jugantor
বৃহস্পতিবার, ৩১ আগস্ট ২০১৭
ই-পেপার
ফনেটিক ইউনিজয়
সার্চ

আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
শিল্প বাণিজ্য
আনন্দ নগর
টিউটোরিয়াল
বাতায়ন
উপসম্পাদকীয়
বাংলার মুখ
নগর-মহানগর
আইটি বিশ্ব
ঘরে বাইরে
উত্তরের জনপদ
আবহমান চট্টগ্রাম
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
পবিত্র হজ
ফিচার
প্রতিমঞ্চ (৩০ মে, ২০১৭)ঘরে বাইরে (৩০ মে, ২০১৭)সাহিত্য সাময়িকী (২৬ মে, ২০১৭)ইসলাম ও জীবন (২৬ মে, ২০১৭)সুস্থ থাকুন (২৭ মে, ২০১৭)সুরঞ্জনা (২৯ মে, ২০১৭)অর্থনীতি (২৮ মে, ২০১৭)তারাঝিলমিল (২৫ মে, ২০১৭)স্বজন সমাবেশ (২৪ মে, ২০১৭)প্রকৃতি ও জীবন (২৭ মে, ২০১৭)পরবাস (২০ মে, ২০১৭)বৈশাখ সংখ্যা (১৪ এপ্রিল, ২০১৭)চাকরির খোঁজ (২৬ মে, ২০১৭)স্বাধীনতা দিবস সংখ্যা (২৬ মার্চ, ২০১৭)আন্তর্জাতিক নারী দিবস (০৮ মার্চ, ২০১৭)আলোকচিত্রে মহান স্বাধীনতা দিবস (২৭ মার্চ, ২০১৭)আলোকচিত্রে বর্ষবরণ (১৬ এপ্রিল, ২০১৭)বিচ্ছু (২৮ মে, ২০১৭)
দ্বিতীয় সংস্করণ
বিচ্ছু
প্রথম পাতা
শেষ পাতা
খেলা
খবর
দশ দিগন্ত
শিল্প বাণিজ্য
আনন্দ নগর
টিউটোরিয়াল
বাতায়ন
উপসম্পাদকীয়
বাংলার মুখ
নগর-মহানগর
আইটি বিশ্ব
ঘরে বাইরে
উত্তরের জনপদ
আবহমান চট্টগ্রাম
রাজধানীর খবর
আজকের পত্রিকা / বাতায়ন
একেএম শাহনাওয়াজ    |
প্রকাশ : ৩০ মে, ২০১৭ ০০:০০:০০ প্রিন্ট
আওয়ামী লীগকে বিতর্কিত করাই উদ্দেশ্য?
২৬ মে ভোর। যথারীতি ফজরের নামাজ পড়ে মর্নিং ওয়াকের প্রস্তুতি নিচ্ছি। এমন সময় বন্ধুর টেলিফোন এলো। বন্ধুটি উচ্চপদস্থ সরকারি কর্মকর্তা। খুব পড়াশোনা করা মানুষ। ওর একটি বিশাল ব্যক্তিগত লাইব্রেরি আছে। ধর্মনিষ্ঠ মুসলিম পরিবারে বেড়ে উঠেছে সে। পাশাপাশি বেশ প্রগতিশীল। এই ‘পাশাপাশি’ শব্দটি দেখে আমার বন্ধু নিশ্চয়ই আপত্তি তুলবে। কারণ অনেকবার আড্ডায় ও বলত, ইসলাম একটি প্রগতিশীল ধর্ম। তুলনামূলক ধর্মতত্ত্ব না পড়া ও ইসলামী দর্শন চর্চায় ব্যর্থ ধর্মনেতাদের পাল্লায় পড়ে ইসলাম ধর্মের প্রগতিশীল চরিত্রটিকে ধোঁয়াটে করে ফেলা হয়েছে।
ব্যক্তিগত আগ্রহে ও পেশাগত কারণে আমাকে ইতিহাস ও বিশ্বসভ্যতা চর্চা করতে হয়। ক্লাসে ছাত্রছাত্রীদের বলি, যারা ধর্মকে প্রগতিশীলতার পরিপন্থী বলে তারা অতিশয় মূর্খ। ধর্মীয় প্রণোদনা না থাকলে মানুষের বিস্ময়কর উন্নয়নের অনেক কিছুই হতো না। সেই হাজার হাজার বছর আগে প্রাচীন মিসরীয় সভ্যতার পিরামিড, মমি, রসায়নবিদ্যা, ভাস্কর্য, চিত্রকলা, হায়ারোগ্লিফিকস লিখন পদ্ধতি আর গণিতের উন্নয়ন হতো না, যদি আদি মিসরীয়দের মধ্যে ধর্মীয় প্রেরণা না থাকত। তারা মৃত্যু-পরবর্তী জীবনের বিশ্বাস যদি না করত। যদি বিশ্বাস না করত তাদের রাজা অর্থাৎ ফারাওরা পরবর্তী জীবনেও রাজত্ব করবেন। ধর্মকে সংকীর্ণ করার দায় ধর্মের নয়, ধর্ম ব্যবহারকারীদের।
যা হোক, প্রসঙ্গে ফিরে আসি। বন্ধু বলল, একটু আগে আজকের পত্রিকা পড়ে তোমাকে ফোন না দিয়ে পারলাম না। ওর রসবোধ সম্পর্কে আমার ধারণা আছে। বলল, লোকে বলে আমার মতো সরকারি চাকুরেরা নাকি ইহজগতে খুব সফল হয়। আমি তো হতে পারলাম না। মাস মাইনের চাকুরেই রয়ে গেলাম। নানা পথে হাঁটতে না পারায় অনেকের চোখে থেকে গেলাম বোকাসোকা। পৈতৃক সূত্রে ঢাকায় একটি বাড়ি আছে তাই মাথা গোঁজার ঠাঁই নিয়ে দুশ্চিন্তা নেই। আগামী মাসে অবসরে যাব। তাই ভাবছি, এখন একটু চালাক হওয়া যায় কিনা। এ কারণেই এই সাতসকালে তোমাকে ফোন করেছি।
ভোরে উঠি বলে আমি খুব রাত জাগি না। তাই আজ ভোরে খবরের কাগজে দেখলাম সুপ্রিমকোর্টের সামনে থেকে ন্যায়বিচারের প্রতীক ভাস্কর্যটি সরিয়ে ফেলা হয়েছে। চমকে উঠলাম গভীর রাতের কাজ দেখে। হঠাৎ মনে হল, মাঝরাতে খোদ সুপ্রিমকোর্ট প্রাঙ্গণে জঙ্গি হানা হয়ে গেল কিনা! রিপোর্ট পড়ে বুঝলাম, হেফাজতের দাবি পূরণ করল সরকার। যদিও কিছুটা বেকায়দায় পড়ে সরকারের মন্ত্রীরা এখন দায় না নিয়ে বলছেন সরকার কিছু জানে না, যা করেছেন সুপ্রিমকোর্ট। আমি বুঝে পাই না, আমাদের রাজনীতিকরা মানুষকে এত বোকা ভাবেন কেন! মানুষ কি টেলিভিশনের কল্যাণে দেখেনি, হেফাজতের দাবির প্রতি এক ধরনের সমর্থন জানিয়েছেন প্রধানমন্ত্রীও। কীভাবে সুপ্রিমকোর্ট প্রাঙ্গণে অমন ভাস্কর্য স্থাপন করা হল তা নিয়ে বিস্ময় প্রকাশ করেছিলেন তিনি। আমাদের কোর্ট কি মধ্যযুগের কাজীর বিচারালয় হয়ে গেছে যে, কাজী সুলতানের এখতিয়ার ছাড়াই অমন কাজ করে ফেলল! আদালত অমন স্বাধীনতা পেলে তো কথাই ছিল না। সুপ্রিমকোর্ট নিশ্চয়ই রাষ্ট্রের বাইরের কোনো প্রতিষ্ঠান নয়। এত স্পর্শকাতর ও গুরুত্বপূর্ণ সিদ্ধান্ত সুপ্রিমকোর্ট রাষ্ট্রকে না জানিয়ে বা রাষ্ট্রের গ্রিন সিগন্যাল না পেয়ে কার্যকর করবে, এ কথা দেশবাসীকে বোঝানো কঠিন হবে। আবার শুক্রবার জুমার নামাজের পর হেফাজতি মিছিল থেকে প্রধানমন্ত্রীকে ধন্যবাদ জানানো হল তাদের দাবি পূরণের জন্য। হেফাজত নেতারা জানালেন, এটি তাদের প্রথম বিজয়। এই বিজয়ী বীররা নিশ্চয় পরবর্তী বিজয় লাভের জন্য প্রস্তুতি নিচ্ছেন।
জানি না, এখন হেফাজত সরকারের চোখে কতটা শক্তিধর বা নির্বাচনের মাঠে কতটা প্রয়োজনীয়। তবে মানতেই হবে, এটি এমন এক ‘কর্ম’ ছিল যে তা একটি ‘প্রগতিশীল’, ‘গণতান্ত্রিক’ সরকারের আমলে গভীর রাতে করতে হল জনগণকে অন্ধকারে রেখে। রিপোর্টটি পড়ে বুকের ভেতর দুটি স্লোগান উচ্চারিত হল- ‘ক্ষমতার রাজনীতি জিন্দাবাদ’, ‘রাজনৈতিক আদর্শ মুর্দাবাদ’।
বন্ধু বলল, আমার দ্বিতীয় প্রতিক্রিয়াটি জানানোর জন্যই আসলে তোমাকে ফোন করলাম। নিজেকে চালাক বানানোর প্রথম পদক্ষেপ হিসেবে সিদ্ধান্ত নিয়েছি অবসর জীবনে ‘হেফাজতে ইসলামে যোগ দেব’। কথাটি শুনে আমি একটু বিষম খেলাম। বন্ধু বলল, পারিবারিক রাজনৈতিক দর্শনের কারণে আওয়ামী লীগে যোগ দেয়ার চিন্তা করেছিলাম। সবাই তো ঐতিহ্যে ফিরতে চায়। অপেক্ষা করছিলাম আওয়ামী লীগও ঐতিহ্যে ফিরবে, দলীয় সংবিধান পাল্টে ‘আওয়ামী মুসলিম লীগ নাম দেবে’। কিন্তু আচরণে তেমন হলেও অফিসিয়াল ঘোষণা আসছে না। তাই ভাবছি, মানুষের জীবন কতদিনের! ঝুঁকি না নিয়ে হেফাজতে যোগ দেয়াটাই বুদ্ধিমানের কাজ হবে।
আমি বন্ধুর রসালো বর্ণনার ভেতর তীব্র ক্ষোভ আর শ্লেষ অনুভব করলাম। অন্যদিকে মুক্তিযুদ্ধ নিয়ে অহংকার করা পরিবারের সদস্য হিসেবে আমি ভাসানী, সোহরাওয়ার্দী, বঙ্গবন্ধুর গড়া আওয়ামী লীগের এ সময়ের পরিণতিতে সামনে তমসারেখা দেখতে পেলাম।
আদর্শিক কারণে আওয়ামী লীগের কি এ পথে হাঁটার কথা ছিল? ঐতিহ্যবাহী ও মুক্তিযুদ্ধে নেতৃত্ব দেয়া বঙ্গবন্ধুর দলটির হেফাজতি আদেশ পালনের মতো ক্ষয়িষ্ণু মেরুদণ্ড কেউ আশা করেনি। আওয়ামী লীগ অক্ষরে অক্ষরে হেফাজতি আদেশ পালন করে যাচ্ছে। হেফাজত চেয়েছিল স্কুলের পাঠ্যপুস্তক তাদের নির্দেশনামতো পুনর্বিন্যাস হোক। নত মস্তকে তাই গ্রহণ করেছে সরকার। হেফাজত বলেছে, পবিত্র রমজান মাসের আগে ভাস্কর্য সরাতে হবে। তাই তড়িঘড়ি করে রমজানের একদিন আগেই গণতান্ত্রিক সরকার (দাবিমতো, মাননীয় প্রধান বিচারপতি বা আদালত) জনমত প্রকাশের সুযোগ না দিয়ে নিশিকুটুম্বের মতো রাতের আঁধারে সরিয়ে ফেলল ভাস্কর্য। এখন সাধারণ মানুষ যদি বলে, মৌলবাদীদের আঘাতে সরকারের বিধ্বস্ত দশা, তবে কি তা অস্বীকার করা যাবে? অমন মূল্যায়ন যদি সরকারের আত্মসম্মানে লাগে তবে সরকারের দায়িত্বশীলদের অথবা মাননীয় প্রধান বিচারপতির পক্ষ থেকে আত্মপক্ষ সমর্থনে যথাযথ বক্তব্য দিয়ে মানুষের কাছে পরিষ্কার করা উচিত।
হেফাজত সমর্থক সরকারি পক্ষ থেকে বলা হয়েছিল, ভাস্কর্যটি মানসম্মত নয় বা আমাদের সংস্কৃতিতে ঠিক মানাচ্ছে না। এটিই যদি কারণ হয় তবে জনমনে নানা প্রশ্ন বড় হওয়ার আগেই সরকারের উচিত ছিল পুনরায় মানসম্মতভাবে ন্যায়বিচারের প্রতীক ভাস্কর্য তৈরি করিয়ে প্রতিস্থাপন করা। টেলিভিশনে বলা হচ্ছিল, ভাস্কর্যটি পুনরায় বসানোর জন্য সুপ্রিমকোর্টের ভেতরে ভিন্ন একটি জায়গা খোঁজা হচ্ছে। কিন্তু হেফাজত তো বলে দিয়েছে, ভাস্কর্যটি কোথাও প্রতিস্থাপন তারা সহ্য করবে না। এর মধ্যে জানা গেল, এটি সুপ্রিমকোর্টের এনেক্স ভবনের পাশে বসানো হয়েছে। আমরা পরবর্তী হেফাজতি প্রতিক্রিয়া দেখার অপেক্ষা করছি। আমি লক্ষ্য করেছি, হেফাজতি স্টাইলে অনেকেই ভাস্কর্যটিকে গ্রিক দেবী বলে ফলাও করছে। আসলে এখন বিশ্বজুড়েই দাঁড়িপাল্লা হাতে চোখ বাঁধা নারীর ভাস্কর্য ন্যায়বিচারের প্রতীক হিসেবে ব্যবহৃত হচ্ছে। কূপমণ্ডূকরাই সংকীর্ণভাবে ব্যাখ্যা করে ধর্মীয় উন্মাদনা ছড়াতে পারে। আর ভোটের রাজনীতিতে দাঁও মারতে প্রগতিশীলতার রাজনীতির পোশাকি মানুষরা আরেকটু কালি ছড়িয়ে অন্ধকার গাঢ় করে। এই ভাস্কর্যটি দেখে ঈদের নামাজ পড়তে আসা দুর্বল ঈমানের হেফাজতি নেতা-কর্মীদের ধর্ম নষ্ট হতে পারে; কিন্তু হাজার হাজার মুসল্লির রাজনৈতিক ফায়দা হাসিলের কারণ নেই বলে ঈমান শক্ত থাকে। তাই ভাস্কর্য থাকা না-থাকা নিয়ে তাদের মাথাব্যথা নেই। এতে তাদের প্রার্থনা ক্ষতিগ্রস্ত হয় না। আমাদের দেশে এমন একজন মানুষও কি পাওয়া যাবে, যারা সুপ্রিমকোর্টের সামনে থাকা অধুনালুপ্ত ভাস্কর্যটিকে দেখে পূজনীয় দেবী হিসেবে ঈশ্বরের প্রতীক মনে করছে?
মূর্তি গড়ায় ইসলামে নিষেধাজ্ঞা রয়েছে কারণ তা ঈশ্বর বা আল্লাহর শক্তির প্রতীক হিসেবে পূজনীয় করার জন্য নির্মিত হয়। আর ভাস্কর্য নির্মাণ করা হয় ধর্মীয় নয়, শিল্প সৌন্দর্যের প্রতীক হিসেবে। সৌন্দর্য চর্চার সঙ্গে ইসলামের বিরোধ নেই। ৮ শতকের প্রথমদিকে স্পেনের কর্ডোভাতে মুসলিম অধিকার প্রতিষ্ঠিত হয়েছিল। মুসলমান শাসকরা এখানে বিশাল দুর্গ নির্মাণ করেন। ভেতরে প্রতিষ্ঠিত হয় বিখ্যাত কর্ডোবা মসজিদ। দুর্গের দেয়াল ঘেঁষে স্থাপন করা হয় সে যুগের বিখ্যাত ইসলামী চিন্তাবিদ, বিজ্ঞানী, আইনপ্রণেতা আবু আল ওয়ালিদের বিশাল ভাস্কর্য। গত বছর এই ভাস্কর্যের সামনে দাঁড়িয়ে আমার মনে হয়েছিল এটি চমৎকারভাবে মুসলিম প্রতিভার কথা মনে করিয়ে দিচ্ছে বিশ্ববাসীর সামনে। খোদ সৌদি আরবসহ অনেক মুসলিম রাষ্ট্রের গুরুত্বপূর্ণ জায়গাগুলোতে বসানো আছে অনেক ভাস্কর্য। এতে ইসলামের ক্ষতি হয়েছে এ কথা কেউ বলেনি। কিন্তু দুর্ভাগ্য এই যে, এসব জেনেও আওয়ামী লীগ সরকার ভোটের রাজনীতিকে প্রাধান্য দিতে গিয়ে মানবতাবিরোধী মৌলবাদীদের সঙ্গে আপস করল। সুপ্রিমকোর্টের সামনে যতদিন ভাস্কর্যটি ছিল, কেউ কি সেখানে গিয়েছিল ফুল দিয়ে শ্রদ্ধা জানাতে? তাহলে একে ধর্মবোধের সঙ্গে যুক্ত করার সুযোগ কোথায়? ধানমণ্ডির ৩২ নম্বরের সামনে বঙ্গবন্ধুর ম্যুরালে তো নানা উপলক্ষে বছরজুড়ে ফুল দিয়ে শ্রদ্ধা জানানো হয়। হেফাজতি দর্শনে তো এখানে ধর্ম সংকট হওয়ার কথা। তাদের ঈমান ভেঙে চৌচির হওয়ার কথা। ম্যুরালে ফুল দেয়াকে পূজার নামান্তর বলে তো জিহাদি ভাব প্রকাশ করার কথা। কিন্তু সেয়ানা ঘুঘুর মতো এই জায়গায় তারা নিশ্চুপ। সবচেয়ে মজার বিষয়, শুক্রবার জুমার পর ইসলামী দলগুলোর মিছিল থেকে বলা হয়, এরপর দেশের সব মূর্তি ভাঙার আওয়াজ তারা তুলবে। এদিন রাতে একাত্তর টিভির টকশোতে একজন হেফাজতি নেতাকে আনা হয়েছিল। তার কাছে প্রশ্ন রাখা হয়েছিল তারা সব মূর্তি ভাঙার সিদ্ধান্ত নিয়েছেন কিনা। তিনি তা সযত্নে এড়িয়ে গিয়ে বললেন, উত্তেজনার বশে অনেকে অনেক কিছু বলতে পারে। তবে তা হেফাজতের সিদ্ধান্ত নয়। তবে তো যুক্তির কারণে হেফাজতি নেতাদের মোনাফেক বলতে হয়। যে যুক্তিতে তারা ভাস্কর্য অপসারণে বাধ্য করলেন, এর চেয়েও যৌক্তিক দায় থাকার পরও তারা অন্যান্য মূর্তি ভাঙার জন্য সিদ্ধান্ত নেবে না কেন! নাকি ধর্মবণিকদের কৌশল হিসেবে একেক সময় একেকটি ইস্যু নিয়ে সরকারকে চাপে ফেলার পথ বেছে নিয়েছেন তারা?
এমন দিন আসতে পারে বলেই মনে হচ্ছে। কারণ প্রতিক্রিয়াশীল শক্তিকে প্রশ্রয় দিলে তারা ঘাড়ে চড়ে। নিজেদের অনেক শক্তিশালী মনে করে। নির্বাচন সামনে রেখে ক্ষমতাপ্রিয় দল যেভাবে আদর্শ জলাঞ্জলি দিয়ে একের পর এক আদেশ মানছে, তাতে সামনের আদেশগুলোর জন্য অপেক্ষা করতে হবে। আওয়ামী লীগ কার্যত হেফাজতের শক্তিকে সমীহ করতে শুরু করেছে। তবে নিশ্চিত থাকা যায়, এই নতজানু নীতির কারণে ঐতিহ্যবাহী দলটি সংকটে পড়বে। এ প্রশ্নটি আমার মাথায় ঘুরপাক খাচ্ছে যে, ক্ষমতার মোহগ্রস্ত আত্মবিশ্বাসহীন আওয়ামী লীগ নেতারা কি দলকে সুসংগঠিত করে মানুষের আস্থা নিয়ে নির্বাচনী যুদ্ধে নামতে পারতেন না? অনেকেই বিশ্বাস করেন, আদর্শিক কারণে শেষ পর্যন্ত হেফাজতি ভোট আওয়ামী লীগের বাক্সে পড়বে না। খুঁড়িয়ে চলা বিএনপি নেতারা ভেতরে ভেতরে বিশ্বাস করেন, আওয়ামী লীগকে বিতর্কিত করে দিয়ে বেলা শেষে হেফাজত তাদেরই বন্ধু হবে।
একেএম শাহনাওয়াজ : অধ্যাপক, জাহাঙ্গীরনগর বিশ্ববিদ্যালয়
shahnaway7b@gmail.com
আরো পড়ুন
বঙ্গবন্ধু আমাদের সব প্রেরণার উৎস
নতুন পদ্ধতি শিক্ষার প্রতি শিশুর আগ্রহ বাড়াবে
শীর্ষ খবর
সর্বশেষ খবর
জাতীয়
ঈদের তিনদিনই থাকতে পারে বৃষ্টি
হাটভর্তি গরু বিক্রি কম
আন্তর্জাতিক
বন্যায় হিউস্টোনে কেমিক্যাল প্লান্টে ভয়াবহ বিস্ফোরণের আশংকা
অপারেশন থিয়েটারে চিকিৎসকদের ঝগড়া, মরল নবজাতক [ভিডিও]
রাজনীতি
ঈদের দিনেও ত্রাণ দেবে বিএনপি
আবারও জঙ্গিবাদ মাথাচাড়া দিতে পারে: সেতুমন্ত্রী
খেলা
‘নিজেদের মাঠে বাংলাদেশ বিপজ্জনক দল’
যে পরাজয় এখনও আশরাফুলকে পোড়ায়
আইনশৃঙ্খলা বাহিনীর পরিচয়ে আ'লীগ নেতা অপহরণ
ঈদ উৎসবে ঘরে ফেরা
সদস্য সংগ্রহ কর্মসূচির আরও এক মাস বাড়িয়েছে বিএনপি
ছাত্রলীগ নেতা হত্যায় ওসির ১০ বছরের কারাদণ্ড
হাওয়া বদলের আভাস পেয়ে গুম-অপহরণ : রিজভী
১৮ হজ এজেন্সির বিরুদ্ধে তদন্তে দুদক
হে আল্লাহ আমি হাজির, তোমার কোনো শরিক নেই
শেখ হাসিনাকে খালেদা জিয়ার ঈদ শুভেচ্ছা
পালিয়ে গরুর হাটে গিয়েছিলেন মেহজাবিন!
চন্দ্রার ভয়াবহ সেই জট নেই
প্রথম পাতা
শেষ পাতা
খবর
নগর-মহানগর
সম্পাদকীয়
উপসম্পাদকীয়
বাতায়ন
আইটি বিশ্ব
দশ দিগন্ত
আনন্দ নগর
খেলা
টিউটোরিয়াল
শিল্প বাণিজ্য
বাংলার মুখ
ঘরে বাইরে
প্রতিমঞ্চ
উত্তরের জনপদ
আবহমান চট্টগ্রাম
শোক সংবাদ
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
আইনশৃঙ্খলা বাহিনীর পরিচয়ে আ'লীগ নেতা অপহরণ       সদস্য সংগ্রহ কর্মসূচির আরও এক মাস বাড়িয়েছে বিএনপি       ছাত্রলীগ নেতা হত্যায় ওসির ১০ বছরের কারাদণ্ড       হাওয়া বদলের আভাস পেয়ে গুম-অপহরণ : রিজভী       ১৮ হজ এজেন্সির বিরুদ্ধে তদন্তে দুদক